DA Den Europæiske Unions Tidende C 257/3

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 257/03

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

» « (GUANXI MI YOU)

EF-Nr.: CN-PDO-0005-0626-16.07.2007

BGB ( ) BOB ( X )

1. Produktets navn:

» « (Guanxi Mi You)

2. Medlemsstat eller tredjeland:

Kina

3. Beskrivelse af landbrugsproduktet eller fødevaren:

3.1. Produktets art:

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Guanxi Mi You (Citrus grandis) har sprødt og mørt, saftholdigt frugtkød med en dejlig sursød smag. Sukkerindholdet pr. 100 ml saft er mindst 8,5 g, det maksimale syreindhold er 1,1 g, og indholdet af opløselige tørstoffer er på mindst 10 %. Frugten har et højt mineralindhold. Den spiselige andel er på 55 %.

1. Udseende

Frugten har form som en buttet pære, der er flad for oven og har en tydelig cirkelformet aftegning om spidsen. Skallen er glat, tynd og stærkt orange (gulgrøn ved høstens begyndelse). Frugten er kendt for sin helt specielle smag, som kan tilskrives safthårenes sammenflettede struktur, det saftige og glatte frugtkød og den sursøde smag.

2. De fysiokemiske egenskaber

Vægt: De enkelte frugter vejer 1 000-1 750 g.

Udseende

Form: Denne sort er kendetegnet ved en næsten glat skal med små flade oliesække.

Farve: Frugten er jævnt orange, dog gulgrøn ved høstens begyndelse.

Skal: Skallen er glat. Eventuelle mærker, pesticidpletter, stødmærker og andre fejl, som f.eks. rustangreb, må ikke udgøre mere end 1/10 af frugtens overflade. Frugten må ikke vise tegn på alvorlige solskader, skadedyrsangreb, mekanisk forårsagede skader eller råd og må ikke kunne forårsage råd hos de andre frugter.

Frugtkødets kvalitetsegenskaber

Opløseligt tørstof ≥ 10 %

Sukkerindhold ≥ 5 %

Syreindhold ≤ 1,1 %

Skaltykkelse ≤ 1,5 cm

Spiselig andel (gennemsnitligt) ≥ 55 %.

Tolerance

1) Vægt: Højst 5 % af frugten må vise tegn på vægtforandringer som følge af naturligt vægttab under transport.

2) Skalfejl: Højst 2 % af frugtens overflade må vise tegn på skadedyrsangreb, mærker eller snavs.

3.3. Råvarer:

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

1) Udvælgelse af dyrkningsområder og plantetæthed: bakker med rødjord, sletter, rismarker og småøer med et tykt veldrænet jordlag, der har et humusindhold på ≥ 1,5 %. Der plantes 600 træer pr. ha.

2) Jordbearbejdning og gødning af jorden: I den nye plantage sås der grøngødningsafgrøder mellem træerne. Der graves kanaler, hvor grøngødningen kan pløjes ned, hvorefter der gødes yderligere med organisk gødning. I den etablerede plantage er det vigtigt at sørge for omhyggelig beskyttelse af stedets økologi og biota. Jorden skal i alle tilfælde gødes. For at opfylde vækstkravene skal der tilføres 12 000-15 000 kg organisk gødning og 450-900 kg læsket kalk pr. ha, således at pH-værdien holdes på > 5 og humusindholdet på > 2 %.

3) Videnskabelig gødningsforvaltning: Der anvendes både organisk og ikke-organisk gødning. Den organiske gødning skal udgøre 40-50 % af det årlige gødningsforbrug. De unge træer bør gødes meget regelmæssigt med en let gødning, der indeholder letoptageligt kvælstof som hovedbestanddel og fosfat og kalium som supplement. Til de udvoksede træer anvendes der tunge gødningsstoffer efter høsten. Træerne bør gødes godt for at fremme stilk- og blomstervækst. Ud over at gøde før høsten bør der også tilføres gødning, som beskytter og fremmer frugtsætningen. Mængder ved normal gødning: tilsæt 1,2-1,5 kg rent kvælstof (organisk kvælstof (N) > 40 %) pr. træ om året (dette gælder for træer, der producerer mere end 100 kg frugt). Forholdet for N:P2O5:K2O:CaO:MgO = 1,00 bør være (0,54-0,59):(0,96-1,05):(1,33-1,37):(0,24-0,27). Dette bør suppleres med en passende mængde bor, zink, molybdæn og andre sporstoffer, som fremmer træets næringsstofbalance.

4) Korrekt beskæring: Unge træer formes og trækkes i facon for at fremme korrekt vækst. Der tyndes ud i kronen, for lavt hængende grene fjernes, og for lange grene afkortes. På udvoksede træer udtyndes kronen, således at der opnås god ventilation og tilstrækkeligt sollys. Beskæringen foregår to gange om året: én gang om sommeren og én gang om vinteren. Om sommeren fjernes grene med insektangreb, grene, der vokser for tæt på andre, lavthængende grene, grene, som kaster for megen skygge, og grene, som ikke holder ordentligt på blomster og frugt. Om vinteren formes og udtyndes kronen, og skadedyrsangrebne grene fjernes.

5) Ringning: Hos stærkt voksende træer kan stammen eller hovedgrenen ringes fra begyndelsen af november til midt i december. Ringning fremmer knopsætningen og dermed blomstringen.

6) Udtynding af blomster og frugt: Dette gøres i år, hvor træerne er meget rigt blomstrende. Når der tyndes ud i blomsterne, hindres træet i at bruge unødvendig mange næringsstoffer, hvilket gavner frugtsætningen. Der tyndes først i frugtsporerne, derefter i knopperne. Frugterne udtyndes først, når det fysiologiske frugtfald er afsluttet. Frugter med atypisk facon eller for små frugter fjernes. Derved undgås det, at frugtkvaliteten forringes som følge af for mange frugter på træet.

7) Overordnet forebyggelse og bekæmpelse af skadedyrs- og sygdomsangreb: Det er vigtigt at forebygge og bekæmpe skadedyr og sygdomme, som f.eks. sortnæb, spindemide og bladminer. Her bør lægges særlig vægt på en kombination af integreret bekæmpelse og forebyggelse.

8) Høst: Ved højder på under 100 m over havoverfladen begynder høsten de sidste 10 dage af september, ved højder på 100-300 m begynder den de første 10 dage af oktober og ved højder på over 300 m de sidste 10 dage af oktober.

3.6. Særlige regler vedrørende udskæring, rivning eller emballering osv.:

1) Emballage

Indre emballage af de enkelte frugter: Frugterne pakkes enkeltvis i polyethylenposer.

Ydre emballage: Frugterne pakkes i nylonnet eller i bølgebakker.

2) Transport

Transportmidlet skal være rent og hygiejnisk. Frugten bør ikke transporteres sammen med giftige, farlige eller ildelugtende materialer. Undgå at frugten udsættes for sollys, regn eller sne under transporten. Frugten må ikke kastes eller klemmes.

3) Oplagring

Normal lagertemperatur: Lagertemperaturen bør holdes på 10-24 °C og den relative luftfugtighed på 80-85 %.

Oplagring på køl: Lagertemperaturen bør holdes på 3-5 °C, den relative luftfugtighed på 80-85 % og luftens CO2-indhold på højst 4 %.

3.7. Specifikke mærkningsregler:

Når det gælder færdigpakkede Guanxi Mi You, skal etiketter og piktogrammer vedrørende håndtering på transportemballagen være i overensstemmelse med GB7718 (General Standard for the Labelling of Pre-packaged Foods (generel norm for mærkning af færdigpakkede fødevarer)) og GB191 (Packaging — Pictorial Markings for Handling of Goods (Emballage — piktogrammer vedrørende håndtering)).

4. Præcis afgrænsning af det geografiske område:

Produktionsområderne for den beskyttede geografiske betegnelse »Guanxi Mi You« omfatter bakkeområder, sletter, rismarker og småøer beliggende i 500 meters højde i 16 byer og landsbyer i Pinghe-distriktet: Der er tale om følgende byer og landsbyer: Wenfeng, Shan’ge, Xiaoxi, Banzi, Nansheng, Wuzhai, Guoqiang, Anhou, Daxi, Xiazhai, Luxi, Qiling Village, Jiufeng, Changle, Xiufeng og landbrugsforetagendet Anhou.

5. Tilknytning til det geografiske område:

5.1. Det geografiske områdes egenart:

Guanxi Mi You har oprindelse i ovennævnte område, som omfatter 16 byer og landsbyer (også enkelte landbrugsforetagender) i Pinghe-distriktet i Fujian-provinsen. Dette område nyder godt af det sydasiatiske monsunklima og ligger i et bjergrigt område tæt på kysten. Det højeste bjerg i Pinghe-distriktet (Daqin) strækker sig 1 544,8 m over havoverfladen. Terrænet er højt i nordvest og lavt i sydøst med kuperet landskab. Der er hovedsagelig tale om rødjord. Området nyder godt af et unikt klima. Den årlige gennemsnitstemperatur er på 18,5-21,3 °C med en maksimumstemperatur på 39,2 °C og en minimumstemperatur på – 2,9 °C. Gennemsnitstemperaturen i den koldeste måned (januar) er på 9,5-13,1 °C. Gennemsnitstemperaturen i den varmeste måned (juli) er på 24,7-38,7 °C. Den akkumulerede årlige gennemsnitstemperatur beregnet ud fra dage med en gennemsnitstemperatur på 10 °C eller derover er på 6 740-7 488 °C. Den frostfrie periode strækker sig over 315-322 dage. På årsbasis falder der i gennemsnit 1 664-1 938 mm nedbør, den relative luftfugtighed er på 80-82 %, og der er i gennemsnit 1 758-1 852 timers dagslys om året.

Pomeloplantagerne i Pinghe-distriktet i Fujian-provinsen er sædvanligvis beliggende i de lavere bakkeområder og i aflejringerne langs floderne. De øvre bakkeområder er skovklædte. Luften er ren og miljøforholdene særdeles gode. Jorden i pomeloplantagerne er en blanding af rødjord og risdyrkningsjord. Jordlaget er dybt og har en pH-værdi på > 5 og et humusindhold på ≥ 1,5 %. Pomeloplantagerne gødes år efter år med kompost, staldgødning, svampekompost og andre organiske gødningsmidler. Dertil kommer dybdebearbejdning af jorden, udvidelse af plantehullerne og gødning med grøngødningsafgrøder, hvilket betyder, at pomeloplantagerne er blevet økologiske frugtplantager med frugtbar, porøs og let jord, som gør det let for træerne at absorbere gødning og vand. Plantagerne vandes med vand fra bjergkilder og vandløb, som ikke er forurenede.

5.2. Produktets egenart:

De enkelte Guanxi Mi You vejer 1 000-1 750 g. Frugten har form som en buttet pære, der er flad for oven og har en tydelig cirkelformet aftegning om spidsen. Skallen er glat, og safthårene ligger sammenflettet i frugten. Den spiselige andel er på mindst 55 %. Sukkerindholdet pr. 100 ml saft er på mindst 8,5 g. Syreindholdet er på 1,1 g. Frugten indeholder mere end 10 slags mikronæringsstoffer, som har stor betydning for mennesket.

5.3. Årsagssammenhængen mellem det geografiske område og produktets særlige egenskaber, omdømme eller andre kendetegn:

Dyrkningsområdet for Guanxi Mi You strækker sig fra 24° 02′ til 24° 35′ nordlig bredde og fra 116° 53′ til 117° 31′ østlig længde. Dette område nyder godt af det sydasiatiske monsunklima og ligger i et bjergrigt område tæt på kysten. Det højeste bjerg i Pinghe-distriktet (Daqin) strækker sig 1 544,8 m over havoverfladen. Terrænet er højt i nordvest og lavt i sydøst med kuperet landskab. Der er hovedsagelig tale om rødjord. Området nyder godt af et unikt klima.

Pomelotræerne kan blomstre og bære frugt under følgende temperaturforhold: en årlig gennemsnitstemperatur på 14,7-24 °C (18,5-21,3 °C i Pinghe-distriktet), en gennemsnitstemperatur i januar på 3-20 °C (9,5-13,1 °C i Pinghe-distriktet), en akkumuleret årlig gennemsnitstemperatur beregnet ud fra dage med en gennemsnitstemperatur på 10 °C eller derover på 4 800-8 800 °C (6 740-7 488 °C i Pinghe-distriktet) og en absolut minimumstemperatur på – 9 °C (– 2,9 °C in Pinghe-distriktet). Træerne klarer sig bedst midt i dette temperaturinterval. Temperaturforholdene i Pinghe-distriktet passer perfekt til det foretrukne interval. Pinghe-distriktet egner sig derfor med hensyn til klima og økologi bedst til dyrkning af pomelotræer. Takket være den langvarige dyrkning under disse forhold har Guanxi Mi You fra Pinghe-distriktet en helt speciel sursød smag.

Den gennemsnitlige årlige nedbør i Pinghe-distriktet er på 1 664-1 938 mm, hvilket opfylder kravene for normal vækst af Guanxi Mi You. Det årlige antal solskinstimer er på 1 758-1 852 timer, og de fleste dage i perioden august til oktober er solrige, hvilket fremmer dannelsen af sukker, syre og vitaminer. Alle disse faktorer bidrager til den sursøde smag.

Der er ingen forurenende industrier i Pinghe-distriktet, og luften er derfor frisk og vandet rent, hvilket sikrer en høj produktkvalitet. Landskabet er karakteriseret ved et dybt jordlag med let og frugtbar muld. Den lange tradition for dyrkning af Guanxi Mi You har resulteret i udarbejdelsen af en række dyrkningsteknikker, som omfatter jordbearbejdning, forbedring af jordens frugtbarhed, gødnings- og beskæringsteknikker, integreret forebyggelse og bekæmpelse af sygdomme og skadedyr og rettidig høst, således at frugtens egenskaber udvikles fuldt ud.

Henvisning til offentliggørelsen af varespecifikationen:

— Følger fra DG AGRI

(1) EUT L 93 af 31.3.2006, s. 12.